U ovom izvješću predstavljeni su rezultati različitih područja savjetovanja koje je provedeno kao potpora komunikaciji „Dugoročna vizija za ruralna područja EU-a – Kako ostvariti jača, povezana, otporna i prosperitetna ruralna područja” (A long term Vision for EU Rural Areas - Towards empowered, connected, resilient and prosperous rural areas). Potreba za dugoročnom vizijom za ruralna područja naglašena je u političkim smjernicama predsjednice von der Leyen i u mandatnim pismima upućenima potpredsjednici Šuici (demokracija i demografija), povjereniku Wojciechowskom (poljoprivreda) i povjerenici Ferreiri (kohezija i reforme).

2. METODOLOGIJA I INSTRUMENTI

Komisija je putem internetskih upitnika prikupila reakcije na svoj plan djelovanja i na javno internetsko savjetovanje. Reakcije na plan djelovanja analizirane su kvantitativno i kvalitativno kako bi se utvrdili problemi, mogućnosti i prioriteti djelovanja. Javno internetsko savjetovanje sadržavalo je zatvorena pitanja (u kojima su ispitanici birali ponuđene odgovore) i otvorena pitanja (u kojima su ispitanici sami mogli napisati odgovor do 1 000 znakova). Upitnik u okviru javnog internetskog savjetovanja posebno je usmjeren na tri glavna aspekta: i. ruralna područja danas, ii. ruralna područja u budućnosti i iii. upravljanje ruralnim područjima.

Nekoliko pitanja iz posebnog istraživanja Eurobarometra br. 504 odnosilo se na situaciju u ruralnim područjima, na to kako se situacija promijenila između 2009. i 2020. te na ciljeve ruralnog razvoja kao drugi stup zajedničke poljoprivredne politike (ZPP). Istraživanje je provedeno u 27 država članica EU-a od 3. kolovoza do 15. rujna 2020. Ukupno je ispitano 27 237 građana EU-a iz različitih društvenih i demografskih kategorija, najčešće uživo na njihovu materinskom jeziku. Zbog pandemije bolesti COVID-19 te povezanih zdravstvenih i sigurnosnih mjera razgovor uživo u nekim zemljama nije bio moguć ili je bio moguć samo do određene mjere te je bio zamijenjen razgovorima putem interneta. U 27 država članica EU-a od 9. do 18. travnja 2021. provedeno je i posebno istraživanje Flash Eurobarometra br. 491 radi utvrđivanja prioritetnih područja na koja bi se trebala usredotočiti dugoročna vizija za ruralna područja EU-a. Telefonom je ispitan ukupno 25 841 građanin. Istraživanje je obuhvaćalo sljedeće teme: 1. ulaganje EU-a u ruralna područja, 2. prijevoz i povezanost s ruralnim područjima, 3. posljedice pandemije bolesti COVID-19, 4. ekološki problemi u ruralnim područjima, 5. sudjelovanje stanovnika ruralnih područja.

Inicijativa „dugoročna vizija za ruralna područja” predstavljena je i na mnogim događanjima u cijelom EU-u kako bi se prikupila stajališta dionika iz ruralnih područja te regionalnih i lokalnih tijela. Na svakom događanju predstavnici Komisije utvrdili su koji su glavni istaknuti problemi. Ciljana savjetovanja s dionicima provedena su i s nacionalnim tijelima koja se bave ruralnim razvojem putem Odbora za upravljanje ruralnim razvojem i s dionicima u području ruralnog razvoja putem skupine za građanski dijalog o ruralnom razvoju te na sastancima o upravljanju ruralnim mrežama EU-a. Participativno predviđanje za razvoj dugoročne vizije za ruralna područja, pod vodstvom Zajedničkog istraživačkog centra, provedeno je tijekom niza sastanaka tematske skupine za dugoročnu viziju za ruralna područja, uspostavljene u okviru Europske mreže za ruralni razvoj (EMRR).

Komisija je, uz potporu EMRR-a, priredila i paket za radionice „Dobro došli u naše ruralno područje”, dostupan na internetu na 22 službena jezika EU-a, koji sadržava materijale koje su nacionalne ruralne mreže i drugi dionici iz ruralnih područja mogli preuzeti i s pomoću njih organizirati lokalna participativna događanja usmjerena na svoje lokalno područje i načine na koji bi se ono trebalo i moglo razvijati do 2040. Komisija je obaviještena o rezultatima putem „listova za prikupljanje informacija” u kojima su sažeti zaključci rasprava na radionicama. Nacionalne ruralne mreže prilagodile su materijale svojim lokalnim uvjetima te vremenu i resursima koji su im bili na raspolaganju. Neke su se skupine strogo držale predložaka, neke su ih upotrijebile slobodnije, a neke su razvile dodatna i kreativna sredstva kojima su zabilježile kakva je vizija stanovnika ruralnih područja o budućnosti ruralne Europe 2040. Zbog pandemije bolesti COVID-19 gotovo su sve radionice provedene virtualno umjesto uživo. Dodatne pojedinosti o rezultatima dostupne su u izvješću EMRR-a Rural Voices: A qualitative analysis of the findings from stakeholder workshops contributing to the Long-term Vision for Rural Areas (Ruralni glasovi: kvalitativna analiza zaključaka s radionica za dionike kao doprinos dugoročnoj viziji za ruralna područja).

Na kraju, na participativnoj konferenciji velikih razmjera održanoj putem interneta od 22. do 26. ožujka 2021. „Tjedan vizija za ruralna područja: zamišljanje budućnosti ruralnih područja Europe”, koju je organizirao EMRR u bliskoj suradnji s Komisijom, predstavljeni su rezultati iz različitih područja savjetovanja, o njima se raspravilo s dionicima i dodatno su razrađeni. Organizirane su i posebne radionice o ključnim temama (uključivale su 8 participativnih radionica, radne plenarne sjednice, 11 popratnih događanja, ceremoniju dodjele nagrada EMRR-a za ruralnu inspiraciju (Rural Inspiration Awards), prodajno mjesto na kojem su različiti dionici i mreže predstavili svoje aktivnosti i inicijative povezane s dugoročnom vizijom). Cilj je bio pružiti što više prilika za razmjenu mišljenja među sudionicima kako bi se prikupila zajednička stajališta o težnjama dionika za viziju za ruralna područja. Sve prezentacije i informacije s događanja dostupne su na internetskoj stranici EMRR-a.

3. SAVJETOVANJE

a. Savjetovanje o Komisijinu planu djelovanja

Savjetovanje o planu djelovanja za viziju za ruralna područja bilo je otvoreno za slanje komentara od 22. srpnja do 9. rujna 2020. Sudjelovalo je ukupno 198 dionika, među ostalim predstavnici regionalnih interesnih skupina, tematske mreže, međunarodne organizacije, javna tijela (nacionalna, regionalna i lokalna), organizacije građana, članovi akademske zajednice i pojedinačni građani.

Većina dostavljenih dokumenata o stajalištu odnosila se na sadržaj inicijative, a ne na sam plan djelovanja (koji je usredotočen na proces). U svakom slučaju, doprinosi dionika za ovu vježbu uzeti su u obzir i pri analizi rezultata javnog internetskog savjetovanja.

b. Javno internetsko savjetovanje

U okviru javnog savjetovanja otvorenog od 7. rujna do 30. studenoga 2020. prikupljeno je 2 326 odgovora iz svih 27 država članica te 87 dokumenata o stajalištu od različitih dionika.

Kad je riječ o kategorijama dionika koji su dostavili odgovor, 62 % su bili građani (od toga 52 % živi u ruralnom području, a 9 % u udaljenom ruralnom području), 9 % poduzeća i udruženja, 5 % akademske i istraživačke ustanove, 9 % javna tijela, 7 % nevladine organizacije, 5 % mreže za ruralni razvoj i 2 % ostali ispitanici.

U travnju 2021. provedeno je istraživanje Flash Eurobarometra kao dodatak rezultatima javnog internetskog savjetovanja, s reprezentativnim uzorkom stanovništva EU-a.

Rezultati javnog internetskog savjetovanja dostupni su u publikacijama Factual Summary on the public consultation on the long/term vision for rural areas (Sažetak činjenica o javnom savjetovanju o dugoročnoj viziji za ruralna područja) i Synthesis of the online public consultation on the Long-term Vision for Rural Areas (Sinteza javnog internetskog savjetovanja o dugoročnoj viziji za ruralna područja).

c. Istraživanja Eurobarometra

Gotovo svi ispitanici koji su sudjelovali u posebnom istraživanju Eurobarometra br. 504 (95 %, +3 postotna boda od 2017.) smatraju da su poljoprivredna i ruralna područja važna za budućnost. Uzimajući u obzir dugoročna kretanja udio se povećao za pet postotnih bodova od 2009.

Ispitanicima je postavljeno pitanje je li se stanje u ruralnim područjima u njihovoj zemlji poboljšalo, pogoršalo ili ostalo isto u odnosu na razdoblje prije deset godina. Veći udio ispitanika smatra da se situacija poboljšala kad je riječ o pristupu internetskim vezama velike brzine i prometnoj infrastrukturi koja povezuje ruralna područja s gradovima. S druge strane, relativna većina odgovorila je da se situacija pogoršala kad je riječ o mogućnostima zapošljavanja i zdravstvenim uslugama (slika 3.).